Man ontstoke ná moordverhoor wéér uitgestel is | Netwerk24
Deur Isabel Venter 06 Augustus 2018 14:05
Vir Jurie Steenberg (55) was dit net een te veel toe hy Maandag hoor dat die saak teen die vermeende moordenaars van sy vrou vir die soveelste keer in die hooggeregshof in Pretoria uitgestel word.
"Dis 'n f***n sirkus," het hy ná afloop van die verrigtinge gesê.
Sy vrou, Riekie (51), is op 29 Junie 2016 in 'n aanval op hul kleinhoewe in Kameeldrift naby Cullinan dood. Riekie is in die skouer geskiet en die koeël het 'n aar getref. Jurie is in die blad getref.
Jurie Steenberg Maandag in die hooggeregshof in Pretoria waar die saak teen die vermeende moordenaars van sy vrou, Riekie, weer uitgestel is. Foto: Isabel Venter
Jurie se eerste vrou, Suna, is in April 2010 ook in 'n aanval vermoor.
Sedertdien het Jurie die kleinhoewe verkoop en weggetrek.
Niemand is nog vir Suna se moord aangekeer nie, maar 'n jaar ná die moord op Riekie is Ephraim Semake (25) en Dolph Sambok (45) in April 2017 in Brits in hegtenis geneem vir die besit van 'n ongelisensieerde vuurwapen.
Dit was Jurie se rewolwer wat die vorige jaar in die aanval gebuit is.
Semake en Sambok staan tereg op aanklagte van huisbraak met die opset om te roof, roof met verswarende omstandighede, moord, poging tot moord en die besit van ongelisensieerde vuurwapens en ammunisie.
Die verhoor was veronderstel om Maandag te begin en die staat was gereed. Maar Sambok het Vrydag 'n nuwe prokureur aangestel wat nog nie genoeg tyd gehad het om voor te berei nie.
Dolph Sambok en Karabo Ephraim Semake Maandag in die beskuldigdebank in die hooggeregshof in Pretoria. Foto: Isabel Venter
Die staat sê Sambok het aangedui dat hy skuld gaan ontken en al die staat se bewyse sal betwis. Dit sluit glo ook 'n bekentenis in wat hy kort ná sy inhegtenisname voor 'n landdros sou afgelê het.
Weens Sambok se voorneme meen die staat die verhoor sal drie weke duur en het gevra dat die saak tot die eerste beskikbare datum uitgestel word.
Regter Bert Bam het die versoek toegestaan, maar sê dit is onaanvaarbaar dat daar so gesloer word.
Hy het die verdediging en die staat beveel dat hulle gereed moet wees om op 26 November met die verhoor te begin.